DA Den Europæiske Unions Tidende C 144/52

Sag anlagt den 7. marts 2017 — Troszczynski mod Parlamentet

(Sag T-148/17)

(2017/C 144/71)

Processprog: fransk

Parter

Sagsøger: Mylène Troszczynski (Noyon, Frankrig) (ved advokat M. Ceccaldi)

Sagsøgt: Europa-Parlamentet

Sagsøgerens påstande

— Annullation af afgørelsen af 6. januar 2017 fra Europa-Parlamentets kvæstorer, for så vidt som generalsekretærens afgørelse af 23. juni 2016 om at tilbagesøge et beløb på 56 554 EUR fra Mylène Troszczynski herved bekræftes.

— Annullation af Europa-Parlamentets generalsekretærs afgørelse af 23. juni 2016, truffet i medfør af artikel 33, 43, 62, 67 og 68 i Europa-Parlamentets præsidiums afgørelse 2009/C 159/01 af 19. maj og 9. juli 2008 om gennemførelsesbestemmelser til statutten for Europa-Parlamentets medlemmer, som ændret, hvori der blev konstateret en fordring mod sagsøgeren på et beløb af 56 554 EUR som følge af fejlagtigt udbetalte beløb i forbindelse med parlamentarisk assistance, hvori tilbagesøgningen blev begrundet og hvori den kompetente anvisningsberettigede blev pålagt i samarbejde med institutionens regnskabsansvarlige at foretage tilbagesøgning heraf i medfør af artikel 78, 79 og 80 i finansforordningen.

— Annullation af debetnota nr. 2016-888, udateret, hvori sagsøgeren fik meddelelse om, at der var konstateret en fordring mod hende ifølge generaldirektørens afgørelse af 23. juni 2016, tilbagesøgning af fejlagtigt udbetalt beløb i parlamentarisk assistance, anvendelse af artikel 68 i gennemførelsesbestemmelserne til statutten for Europa-Parlamentets medlemmer og finansforordningens artikel 78, 79 og 80.

— Annullation af debetnota af 29. juni 2016.

— Europa-Parlamentet tilpligtes at betale sagens omkostninger.

— Europa-Parlamentet tilpligtes at betale Mylène Troszczynski et beløb på 50 000 EUR i godtgørelse for de sagsomkostninger, der kan kræves erstattet.

Søgsmålsgrunde og væsentligste argumenter

De beløb, der er genstand for denne tvist, vedrører en tidsubegrænset kontrakt indgået mellem sagsøgeren og en lokal assistent, der arbejder som parlamentarisk assistent på fuld tid i den medlemsstat, hvori nævnte sagsøger er valgt. Europa-Parlamentet har imidlertid på grundlag af visse indicier, der vedrører de opgaver, som udføres af den lokale assistent i det politiske parti, som sagsøgeren tilhører, stillet spørgsmålstegn ved, om denne overholder de forpligtelser, der følger af artikel 33, 43 og 62 i gennemførelsesbestemmelserne til statutten for Europa-Parlamentets medlemmer.

Sagsøgeren har til støtte for søgsmålet gjort gældende, at de omtvistede retsakter i det foreliggende tilfælde er behæftet med fejl, som dels berører deres eksterne lovlighed, navnlig på grund af retsaktens ophavsmands inkompetence ratione materiae, manglende begrundelse og manglende overholdelse af væsentlige formkrav.

Sagsøgeren har endvidere gjort gældende, at de omtvistede retsakters interne lovlighed er behæftet med fejl, der vedrører den omstændighed, at de anfægtede forhold ikke foreligger, fastsættelsen af den part, der har bevisbyrden, tilsidesættelse af proportionalitetsprincippet, indgreb i de lokale assistenters politiske rettigheder, magtfordrejning, de omtvistede afgørelsers diskriminerende karakter, og eksistensen af fumus persecutionis, indgreb i et parlamentsmedlems uafhængighed og forbud mod ethvert bundet mandat, tilsidesættelse af principperne una via electa et non bis in idem, for så vidt som Europa-Parlamentets formand til OLAF fremsendte faktiske elementer, som lader formode, at de angivelige ulovligheder vedrørende sagsøgeren foreligger.